钦定古今图书集成/明伦汇编/官常典/第214卷 > 耶律斡特剌
## 钦定古今图书集成/明伦汇编/官常典/第214卷 > 耶律斡特剌

按《辽史》本传：“斡特剌，字乙辛，隐许国王寅底石六世
孙。少不喜官禄，年四十一始补本班郎君。时枢密使
耶律乙辛擅权，谗害忠良，斡特剌恐祸及，深自抑畏。
大康中，为宿直官，历左右护卫太保。大安元年，升燕
王傅，徙左夷离毕。四年，改北院枢密副使。帝赐诗褒
之，迁知北院枢密使事，赐翼圣佐义功臣。”北阻卜酋
长磨古斯叛，斡特剌率兵进讨。会天大雪，败磨古斯
四别部，斩首千馀级，拜西北路招讨使，封漆水郡王，
加赐“宣力守正功臣。”寻拜南府宰相。复讨闸古胡里
扒部，破之，召为契丹行宫都部署。先是，北、南府有讼，
各州府得就按之。比岁非奉枢密檄，不得鞫问，以故
讼者稽留。斡特剌奏请如旧，从之。五年，复为西北路
招讨使，讨耶都部，俘斩甚众，获马驼牛羊各数万。明
年，擒磨古斯，加守太保，赐奉国匡化功臣。乾统初，乞
致仕，不许。止罢招讨南院枢密使，封混同郡王，迁北
院枢密使，加守太师，赐推诚赞治功臣。致仕，薨，谥曰
敬肃。